Okresná prokuratúra Rimavská Sobota 
Jesenského 1, 979 80 Rimavská Sobota 1 	

Sp. zn. : 1 Pv 204/12/6609	Rimavská Sobota, 11.6.2013
EEČ : 2-49-82-2013

U Z N E S E N I E

Trestná vec:	obvinená XXXXX  
Prečin:	krádeže podľa § 212 odsek 2 písmeno e Trestného zákona číslo 300/2005 Zbierky zákonov v znení zákona číslo 334/2012 Zbierky zákonov

Rozhodol: 	prokurátor Okresnej prokuratúry Rimavská Sobota
Podľa § 216 odsek 1 Trestného poriadku podmienečne zastavujem trestné stíhanie obvinenej:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
	povolanie: XXXXX
od 20.11.2008 do 05.03.2012 vykonával neoprávnený odber zemného plynu na odbernom mieste v XXXXX, XXXXX takým spôsobom, že bez uzatvorenia zmluvy odoberal zemný plyn, ktorý používala pre vlastnú potrebu, čím spôsobila spoločnosti XXXXX so sídlom XXXXX XXXXX vo výške nie menej ako 233,94 €.

Podľa §216 odsek 2 Trestného poriadku je určená skúšobná doba pre jednotlivých obvinených nasledovne: 
1.	XXXXX, dátum narodenia: XXXXX 
12 mesiacov
Z priloženého spisového materiálu nevyplýva potreba uložiť obvinenej v skúšobnej dobe obmedzenia v zmysle ustanovenia odseku 4 § 216 Trestného poriadku.
Odôvodnenie:
	Uznesením povereného príslušníka Obvodného oddelenia PZ XXXXX sp. zn. XXXXX z XXXXX bolo podľa § 199 ods. 1 Tr. poriadku začaté trestné stíhanie a následne bolo XXXXX podľa § 206 ods. 1 Tr. poriadku vznesené obvinenie XXXXX za prečin krádeže podľa § 212 ods. 2 písm. e) Tr. zákona, na tom skutkovom základe, ako je to uvedené vo výrokovej časti tohto uznesenia. 

V prípravnom konaní bola ku skutku vypočutá obvinená, ktorá tento v celom rozsahu priznala s tým, že si je vedomá, že došlo k pochybeniu z jej strany a vec neriešila a to ani napriek tomu, že bola upovedomená na nedoplatky na úhradách za odber zemného plynu. Aj po tom, čo jej zmluvný vzťah bol vypovedaný, zemný plyn užívala a to až do momentu, kedy došlo k fyzickej demontáži plynomeru pracovníkmi XXXXX. 

Zástupca poškodenej strany XXXXX XXXXX sa k veci vyjadril v tom zmysle, že obvinená neoprávnene odoberala zemný plyn v množstve 395 m3 v hodnote 233,94 €. Zástupca poškodenej strany okrem toho uviedol, že poškodený subjekt si  žiada nahradiť aj tzv. zisťovací poplatok vo výške 71,25 €. Vo svojej ostatnej výpovedi z 20.05.2013 zástupca poškodenej strany uviedol, že zo strany obvinenej došlo k úhrade celej výšky hodnoty neoprávneného odobratého zemného plynu a to dňa 22.04.2013. S prihliadnutím na túto skutočnosť skonštatoval, že XXXXX v súčasnosti už nie je dlžníkom XXXXX

Spisový materiál okrem vyššie uvedeného obsahuje listinné dôkazy, z ktorých vyplýva, že medzi poškodeným subjektom a obvinenou došlo k ukončeniu zmluvného vzťahu a k následnému demontovaniu plynomera a to 05.03.2012. Je zrejmé, že obvinená vedela o podlžnosti vo vzťahu k poškodenému subjektu s tým, že je zrejmé, že prevzala výzvu na skončenie neoprávneného odberu plynu a aj napriek tomu plyn odoberala ďalej, až do fyzickej demontáže plynomeru. 

Obvinená XXXXX do dnešného dňa súdne trestaná nebola. Nemá záznam o priestupku, prípadne inom postihnutí za protiprávne konanie. V mieste bydliska je hodnotená všeobecne s tým, že v súčasnosti už byt na XXXXX neužíva. Je zamestnaná, pracuje v Írskej republike v potravinárskom priemysle. 

Preskúmaním všetkých dôkazov na vec sa vzťahujúcich a po ich zhodnotení samostatne a vo vzájomnej súvislosti som dospel k záveru, že podmienečné zastavenie trestného stíhania vzhľadom na osobu obvinenej, na okolnosti prípadu ako aj na tú skutočnosť, že obvinená nebola doposiaľ súdne trestaná a nahradila v plnej výške škodu je dôvodné a opodstatnené. 

	Podľa § 216 ods. 1 Tr. poriadku v konaní o prečine, na ktorý zákon ustanovuje trest odňatia slobody, ktorého horná hranica neprevyšuje päť rokov, môže prokurátor so súhlasom obvineného po vznesení obvinenia do podania obžaloby aj bez návrhu policajta podmienečne zastaviť trestné stíhanie, ak obvinený vyhlási, že spáchal skutok za ktorý je stíhaný, a nie sú odôvodnené pochybnosti o tom, že jeho vyhlásenie bolo vykonané slobodne, vážne a zrozumiteľne, pričom obvinený je povinný nahradiť škodu, ak bola činom spôsobená, alebo s poškodeným uzavrieť dohodu o jej náhrade, alebo urobiť iné potrebné opatrenia na jej náhradu a vzhľadom na osobu obvineného, s prihliadnutím na jeho doterajší život a na okolnosti prípadu možno takéto rozhodnutie považovať za dostačujúce. 

Podľa § 216 ods. 2 Tr. poriadku v uznesení o podmienečnom zastavení trestného stíhania sa určí obvinenému skúšobná doba na jeden rok až päť rokov. Skúšobná doba sa začína právoplatnosťou uznesenia o podmienečnom zastavení trestného stíhania. 

	 Vzhľadom na vyššie uvedené skutočnosti som preto rozhodol tak, ako je to uvedené vo výrokovej časti tohto uznesenia. 

Poučenie:
Proti tomuto uzneseniu je prípustná sťažnosť, ktorú môže podať obvinená a poškodený v lehote do troch dní od jeho oznámenia u prokurátora Okresnej prokuratúry Rimavská Sobota. O sťažnosti bude rozhodovať prokurátor Krajskej prokuratúry Banská Bystrica. Sťažnosť má odkladný účinok. 

JUDr. Slavomír Šamin
prokurátor